2. ปัจจัยความเสี่ยง

บริษัทฯ ใช้ระบบการบริหารจัดการความเสี่ยงตามมาตรฐานสากล COSO Enterprise Risk
Management (COSO ERM) และ ISO 31000
เพื่อให้มั่นใจว่าสามารถบรรลุเป้าหมายและมีความพร้อมต่อการเปลี่ยนแปลงของสภาพแวดล้อมในปัจจุบัน
โดยบริษัทฯ กำหนดนโยบายบริหารความเสี่ยงทั้งองค์กรที่พนักงานทุกคน ทุกหน่วยงาน
ต้องยึดถือเป็นหน้าที่รับผิดชอบ ในการปฏิบัติงานจัดการความเสี่ยงให้อยู่ในระดับที่ยอมรับได้ อีกทั้ง
บริษัทฯ มีคณะกรรมการบริหารความเสี่ยงทั้งองค์กร
ทำหน้าที่กำกับดูแลการบริหารความเสี่ยงให้เกิดประสิทธิภาพ ทั้งนี้สามารถสรุปปัจจัยเสี่ยงหลักๆ
ที่อาจส่งผลกระทบต่อธุรกิจได้ดังนี้

1.  ความเสี่ยงทางกลยุทธ์และการเงิน

  บริษัทฯ มุ่งสร้างสรรค์ธุรกิจพลังงานอย่างเป็นมิตรต่อสิ่งแวดล้อมเพื่อการพัฒนาอย่างยั่งยืน
  และการเป็นผู้นำด้านพลังงานทดแทน
  จึงมีการกำหนดกลยุทธ์โดยมุ่งเน้นการรักษาความสามารถเชิงแข่งขัน
  การลงทุนขยายธุรกิจเพื่อก้าวสู่พลังงานสะอาดด้วยโครงการผลิตไฟฟ้าจากเซลล์แสงอาทิตย์
  โรงงานผลิตไบโอดีเซล โรงงานผลิตเอทานอล ฯลฯ รวมถึงนำเทคโนโลยีอันทันสมัย
  และเป็นมิตรต่อสิ่งแวดล้อมมาใช้ในกระบวนการกลั่นเพื่อสร้างสรรค์ผลิตภัณฑ์พลังงานสะอาด
  ไม่ว่าจะเป็นแก๊สโซฮอล์ E20 E85 91 95 และซูเปอร์เพาเวอร์ดี

  ภายใต้ความผันผวนของราคาน้ำมัน ค่าเงินบาทและอัตราแลกเปลี่ยน
  ความไม่แน่นอนของปริมาณการผลิตและปริมาณความต้องการใช้พลังงานในโลกและประเทศไทย
  การเปลี่ยนแปลงนโยบายของภาครัฐ รวมถึงการเลือกลงทุนในธุรกิจใหม่
  ซึ่งอาจก่อให้เกิดความเสี่ยงที่ส่งผลกระทบต่อผลประกอบการโดยรวมของบริษัทฯ
  อย่างหลีกเลี่ยงไม่ได้ บริษัทฯ
  จึงได้จัดให้มีการประชุมสัมมนาผู้บริหารเพื่อกำหนดกลยุทธ์การดำเนินธุรกิจให้สอดคล้องกับสภาพแวดล้อมที่มีการเปลี่ยนแปลง
  การวิเคราะห์ปัจจัยเสี่ยงที่มีผลกระทบต่อโครงการลงทุนใหม่ทุกระยะของโครงการ
  และได้มีการบริหารความเสี่ยงด้านราคาและการเงิน
  รวมทั้งมีการจัดทำแผนรองรับการเปลี่ยนแปลงและความไม่แน่นอนที่อาจเกิดขึ้นในอนาคต
  ผู้บริหารระดับสูงยังได้มีการติดตามผลการดำเนินการของบริษัทฯ
  เป็นประจำทุกสัปดาห์และทุกเดือน
  เพื่อให้มั่นใจได้ว่าจะสามารถดำเนินงานและบรรลุเป้าหมายตามที่กำหนดไว้

  ทั้งนี้ บริษัทฯ
  ยังได้จัดเตรียมแผนอัตรากำลังและแผนพัฒนาขีดความสามารถบุคลากรระยะสั้นและระยะยาว
  เพื่อรองรับการเติบโตของบริษัทฯ ในอนาคต

2.  ความเสี่ยงในการปฏิบัติการ

  บริษัทฯ ตระหนักและให้ความสำคัญต่อความปลอดภัยของพนักงานและสังคมเป็นอย่างสูง
  เนื่องจากการดำเนินธุรกิจของบริษัทฯ อาจก่อให้เกิดอันตรายต่อชุมชนรอบข้างได้
  โดยมีสาเหตุมาจากปัจจัยภายในจากการดำเนินการ
  และเหตุที่เกิดจากการกระทำของบุคคลภายนอกหรือเหตุอันตรายอื่นๆ ที่ไม่อาจคาดการณ์ได้ เช่น
  การก่อการร้าย รวมถึงภัยธรรมชาติ ซึ่งอาจส่งผลเสียหายต่อชุมชน ทรัพย์สิน
  สิ่งแวดล้อมและการหยุดชะงักในการดำเนินธุรกิจ ดังนั้น บริษัทฯ
  จึงให้ความสำคัญต่อการจัดการด้านสิ่งแวดล้อมและความปลอดภัยที่ดีเสมอ
  โดยมุ่งเน้นการดำเนินกิจการภายใต้กฎหมาย
  มาตรฐานระบบจัดการอาชีวอนามัยและความปลอดภัย มอก. OHSAS 18001
  ระบบการจัดการสิ่งแวดล้อม 14001 อย่างเคร่งครัด
  เพื่อเป็นการสร้างความเชื่อมั่นต่อผู้ที่อยู่อาศัยรอบโรงกลั่น อีกทั้ง บริษัทฯ
  ยังได้จัดตั้งศูนย์ข้อมูลคุณภาพสิ่งแวดล้อมโรงกลั่นขึ้น
  พร้อมระบบแจ้งข่าวสารและเตือนภัยบริเวณชุมชนรอบโรงกลั่นอย่างทั่วถึง
  ตลอดจนการติดตามทบทวน และซ้อมแผนบริหารภาวะวิกฤต (Crisis Management Plan)
  แผนฉุกเฉิน (Emergency Plan) อย่างต่อเนื่องสม่ำเสมอ
  เพื่อเตรียมความพร้อมด้านบุคลากรและทรัพยากรกรณีเกิดเหตุการณ์ต่างๆ
  ตามมาตรฐานการบริหารความต่อเนื่องทางธุรกิจ (Business Continuity Management :
  BCM) ISO 22301

  จากเหตุการณ์ติดไฟหน่วยกลั่นน้ำมันดิบที่ 3 เมื่อวันที่ 4 กรกฎาคม 2555 บริษัทฯ
  ได้จัดจ้างผู้เชี่ยวชาญซึ่งเป็นที่ยอมรับ ในระดับสากล เช่น บริษัท ฟอสเตอร์ วีลเลอร์
  (ประเทศไทย) จำกัด บริษัท ดูปองท์ (ประเทศไทย) จำกัด และบริษัท โตโย-ไทย
  คอร์ปอเรชั่น จำกัด (มหาชน) เพื่อตรวจสอบระบบการปฏิบัติงาน ระบบความปลอดภัย
  และให้คำปรึกษาด้านวิศวกรรม
  เพื่อความมั่นใจเป็นไปตามมาตรฐานสากลพร้อมทั้งเพิ่มเติมอุปกรณ์ด้านความปลอดภัย
  ระบบการทำงาน ระบบสื่อสารและเตือนภัยให้เพียงพอ
  เหมาะสมและครอบคลุมทุกพื้นที่ในโรงกลั่นและชุมชนรอบข้างอย่างทั่วถึง

นอกจากนี้ บริษัทฯ ได้ทำประกันภัยเพื่อคุ้มครองค่าเสียหายทั้งต่อบริษัทฯ และบุคคลภายนอก
โดยมีประกันภัยกรณีธุรกิจหยุดชะงัก (Business Interruption)
ประกันภัยความเสี่ยงภัยทรัพย์สิน (Property Damage)
และประกันภัยความรับผิดชอบต่อบุคคลภายนอก (Third Party Liability) อีกด้วย

3.  ความเสี่ยงจากข้อบังคับเกี่ยวกับสิ่งแวดล้อม ภาพลักษณ์
    และการมีส่วนร่วมกับชุมชนและสิ่งแวดล้อม

  บริษัทฯ
  ให้ความสำคัญในการดำเนินธุรกิจตามกฎหมายและข้อบังคับที่เกี่ยวข้องกับธุรกิจอย่างเคร่งครัด
  สะท้อนได้จากผู้นำองค์กรที่เป็นแบบปฏิบัติที่ดีในด้านความโปร่งใสและความรับผิดชอบต่อสังคม
  รวมถึงรางวัลที่ได้รับอย่างต่อเนื่อง ทั้งนี้ การเปลี่ยนแปลงข้อบังคับทางกฎหมายต่างๆ
  รวมถึงการที่บริษัทฯ มีกลยุทธ์ในการลงทุนในโครงการธุรกิจใหม่
  ซึ่งบางโครงการอาจต้องได้รับการพิจารณาให้ความเห็นชอบรายงานการประเมินผลกระทบสิ่งแวดล้อม
  (Environmental Impact Assessment: EIA) และการยอมรับจากชุมชนนั้น
  ข้อจำกัดและความล่าช้าจากกระบวนการดังกล่าวอาจเป็นปัจจัยเสี่ยงที่ส่งผลต่อการดำเนินการและต้นทุนของบริษัทฯ
  ได้